b'\n_START_ARTICLE_\nTuraidos pilis\n_START_PARAGRAPH_\nTuraida (lyv. Toreida, latv. Turaida, vok. Thoraida, Treyden) \xe2\x80\x93 pilis ir dvaras Latvijoje, Vid\xc5\xbeem\xc4\x97je, de\xc5\xa1iniajame Gaujos up\xc4\x97s krante, 3 km nuo Siguldos, 56 km nuo Rygos, Gaujos nacionalinio parko Turaidos muziejuje \xe2\x80\x93 rezervate.\n_START_SECTION_\nIstorija\n_START_PARAGRAPH_\nAnkstyvosios gotikos stiliaus Turaidos pilis pastatyta 1214 m. sunaikintos medin\xc4\x97s lyvi\xc5\xb3 pilies vietoje. 1776 m. gaisras sunaikino tarp pilies sien\xc5\xb3 buvusius gyvenamuosius namus ir amatinik\xc5\xb3 pastatus. Pilyje liko tik dvaro valdytojo gyvenamosios patalpos ir kai kurie \xc5\xabkiniai pastatai. Dauguma gyventoj\xc5\xb3 \xc4\xafsik\xc5\xabr\xc4\x97 greta pilies. 1924 m. nepriklausomos Latvijos Taryba pri\xc4\x97m\xc4\x97 sprendim\xc4\x85 Turaidos pilies griuv\xc4\x97sius \xc4\xaftraukti \xc4\xaf valstyb\xc4\x97s saugom\xc5\xb3 paminkl\xc5\xb3 s\xc4\x85ra\xc5\xa1\xc4\x85, ta\xc4\x8diau tik 1950 m. pilis prad\xc4\x97ta restauruoti._NEWLINE_Beveik 30 m. Turaidos pilyje dirbo archeologai, vadovaujami istoriko profesoriaus Janio Grauduonio. Kasin\xc4\x97jim\xc5\xb3 metu rastas 4481 senovinis daiktas. Turaidos pilis yra archeologi\xc5\xa1kai geriausiai i\xc5\xa1tirta pilis Baltijos \xc5\xa1alyse. Seniausi pilies komplekso pastatai i\xc5\xa1liko iki \xc5\xa1i\xc5\xb3 dien\xc5\xb3. Tai 43 m auk\xc5\xa1\xc4\x8dio pagrindinis bok\xc5\xa1tas ir bok\xc5\xa1tinis piet\xc5\xb3 korpusas. Didysis pusapvalis bok\xc5\xa1tas yra b\xc5\xabdingas XV a. Tokio tipo bok\xc5\xa1tas Vid\xc5\xbeem\xc4\x97je i\xc5\xa1lik\xc4\x99s tik \xc4\x96rgem\xc4\x97s pilyje._NEWLINE_Iki \xc5\xa1iol i\xc5\xa1lik\xc4\x99s 21 pastatas \xe2\x80\x93 senasis naujasis dvaro valdytojo gyvenamieji namai, pirtis, ratin\xc4\x97, dar\xc5\xbein\xc4\x97, \xc5\xbeuv\xc5\xb3 r\xc5\xabsys ir kiti, kuri\xc5\xb3 dalis \xe2\x80\x93 i\xc5\xa1 XVIII a. Devyniuose i\xc5\xa1 j\xc5\xb3 \xc4\xafkurtos istorin\xc4\x97s, etnografin\xc4\x97s ir archeologin\xc4\x97s ekspozicijos. Ekspozicijos, pasakojan\xc4\x8dios apie pilies statybas, pilies ir jos apylinki\xc5\xb3 istorij\xc4\x85, viduram\xc5\xbei\xc5\xb3 gyvenim\xc4\x85, \xc4\xafrengtos Did\xc5\xbeiajame bok\xc5\xa1te, bok\xc5\xa1tiniame pietin\xc4\x97s dalies korpuse, did\xc5\xbeiajame pusapvaliame bok\xc5\xa1te ir vakariniame korpuse._NEWLINE_Netoli nuo pilies vietoje senos ba\xc5\xbeny\xc4\x8dios ir viduram\xc5\xbei\xc5\xb3 koply\xc4\x8dios 1750 m. pastatyta medin\xc4\x97 ba\xc5\xbeny\xc4\x8dia, kuri\xc4\x85 savomis j\xc4\x97gomis L\xc4\x97durgos \xe2\x80\x93 Turaidos parapijos kunigo Danieliaus Merkelio globojami pastat\xc4\x97 ir \xc4\xafreng\xc4\x97 Turaidos \xc5\xbeemdirbiai. Tai seniausia Vid\xc5\xbeem\xc4\x97je vietini\xc5\xb3 meistr\xc5\xb3 pastatyta medin\xc4\x97 ba\xc5\xbeny\xc4\x8dia. Ji buvo skirta dvaro gyventojams, tod\xc4\x97l nebuvo statoma varpin\xc4\x97. Ba\xc5\xbeny\xc4\x8dioje yra i\xc5\xa1lik\xc4\x99s XVIII a. interjeras. Prie ba\xc5\xbeny\xc4\x8dios stov\xc4\x97jo XIII a. statyta apsikrik\xc5\xa1tijusi\xc5\xb3 lyvi\xc5\xb3 koply\xc4\x8dia mirusiems apraudoti buvo naudojama iki XVIII a. Leidus mirusius \xc5\xa1arvoti ba\xc5\xbeny\xc4\x8dioje ji buvo apleista. Ba\xc5\xbeny\xc4\x8dios kalnas \xe2\x80\x93 sena kapini\xc5\xb3 vieta, kur nuo XIII a. buvo laidojami pakrik\xc5\xa1tyti lyviai ir vietiniai gyventojai. Iki \xc5\xa1i\xc5\xb3 dien\xc5\xb3 i\xc5\xa1lik\xc4\x99s legendin\xc4\x97s Turaidos Ro\xc5\xbe\xc4\x97s (1601\xe2\x80\x931620 m.) kapas._NEWLINE_Vienas i\xc5\xa1 Turaidos muziejaus \xe2\x80\x93 rezervato simboli\xc5\xb3 yra Dain\xc5\xb3 kalnas, kuriame 1985 m. paminint latvi\xc5\xb3 tautosakininko, dain\xc5\xb3 rink\xc4\x97jo ir propaguotojo Kri\xc5\xa1janio Barono (1835\xe2\x80\x931923 m.) 150-\xc4\x85sia metines sukurtas skulpt\xc5\xabr\xc5\xb3 sodas. Dain\xc5\xb3 kalnas gri\xc5\xabvant soviet\xc5\xb3 imperijai tapo Atgimimo simboliu. Kiekvien\xc4\x85 \xc5\xa1e\xc5\xa1tadien\xc4\xaf ir sekmadien\xc4\xaf t\xc5\xabkstan\xc4\x8diai folkloro ansambli\xc5\xb3 ir grupi\xc5\xb3 vykdavo \xc4\xaf Turaid\xc4\x85, kad daina ir senomis giesm\xc4\x97mis sustiprint\xc5\xb3 savo ir visos tautos tik\xc4\x97jim\xc4\x85 ateitimi. \xc5\xa0iuo metu Dain\xc5\xb3 kalne ir greta esan\xc4\x8diame Liaudies dain\xc5\xb3 parke yra 25 akmens skulpt\xc5\xabros, kuriose \xc4\xafprasmintos liaudies dain\xc5\xb3 godos \xe2\x80\x93 meil\xc4\x97, brolyb\xc4\x97, \xc5\xbemoni\xc5\xa1kumas, tauti\xc5\xa1kumas.'